Cosmote Telekom

Η **Cosmote Telekom** αποτελεί ενιαία εμπορική μάρκα για όλα τα προϊόντα και τις υπηρεσίες του Ομίλου ΟΤΕ σε σταθερή και κινητή τηλεφωνία, ευρυζωνικές υπηρεσίες, συνδρομητική τηλεόραση και ολοκληρωμένες λύσεις τεχνολογίας πληροφοριών και επικοινωνιών (ICT). Το κεντρικό μήνυμα της εμπορικής μάρκας είναι «Συνδέουμε τον κόσμο σου». Είναι η μεγαλύτερη εταιρεία τηλεπικοινωνιών στην Ελλάδα βάσει συνδρομητών κινητής τηλεφωνίας.

## Ιστορία
Η εταιρεία συστάθηκε ως *Κυψελοειδές Λειτουργικό Σύστημα Κινητών Τηλεπικοινωνιών Α.Ε.* τον Οκτώβριο του 1997. Τον Απρίλιο του 1998 προστίθεται στο διακριτικό της τίτλο η *Cosmote*, όνομα που ξεκίνησε την εμπορική λειτουργία ένα χρόνο μετά, σηματοδοτώντας τη δραστηριοποίηση του Ομίλου ΟΤΕ στην κινητή τηλεφωνία με ένα εκατομμύριο συνδρομητές. Τον Ιούλιο του 1999 η εταιρεία μετατράπηκε στην *COSMOTE Κινητές Τηλεπικοινωνίες Α.Ε.*

Το 2001 απέκτησε άδεια κινητής τηλεφωνίας 3ης γενιάς (UMTS) στην Ελλάδα, ενώ το 2006 ανακοίνωσε την εξαγορά της Γερμανός Group, της πιο πετυχημένης τηλεπικοινωνιακής αλυσίδας λιανικής στη νοτιοανατολική Ευρώπη.

Το 2009 ολοκληρώθηκε η μεταβίβαση στην Telekom Slovenije του 100% της Cosmofon και της Germanos Skopje, θυγατρικών της Cosmote, σε συνέχεια εξαγοράς του 40% του ΟΤΕ από την Deutsche Telekom, καθώς η τελευταία διατηρούσε ήδη μια θυγατρική ανταγωνιστική εταιρεία στην Βόρεια Μακεδονία.

Το 2010, αναβάθμισε το δίκτυό της, διαθέτοντας ευρυζωνικές ταχύτητες μέχρι 42,2 Mbps καθοδικής ζεύξης και 5,8 Mbps ανοδικής ζεύξης, ενώ ήταν η πρώτη που εγκαινίασε στην Ελλάδα, σε πιλοτική βάση, δίκτυο κινητής τηλεφωνίας τέταρτης γενιάς, τεχνολογίας LTE, με ταχύτητες 100 Mbps. Το 2014 ήταν η πρώτη που προχώρησε σε πιλοτικές δοκιμές κινητού ευρυζωνικού δικτύου 4G+, για ταχύτητες έως και τα 300 Mbps.

Τον Οκτώβριο του 2015, καθιερώθηκε ως ενιαία εμπορική μάρκα για όλα τα προϊόντα και υπηρεσίες του Ομίλου ΟΤΕ. Στο πλαίσιο αυτό διατέθηκαν εμπορικά το Cosmote One, ένα «σχήμα» υπηρεσιών επικοινωνίας και ψυχαγωγίας που καλύπτει τις σύγχρονες τηλεπικοινωνιακές ανάγκες των καταναλωτών για ομιλία, Διαδίκτυο και ψυχαγωγία, και το Cosmote Business One ένα «σχήμα» υπηρεσιών σταθερής, κινητής, διαδικτύου, υπηρεσιών υπολογιστικής νέφους και τηλεφωνικού κέντρου για επιχειρήσεις.

Το 2018 ο Όμιλος ΟΤΕ αποφάσισε να εισέλθει σε νέες αγορές, με αιχμή αρχικά την παροχή ασφαλιστικών υπηρεσιών μέσω του COSMOTE Insurance, αλλά και των υπηρεσιών ηλεκτρονικών πληρωμών μέσω του COSMOTE Payments.

Τον Ιούνιο του 2021, από πολυπρόσωπη καθίσταται μονοπρόσωπη-μονομετοχική επιχείρηση λόγω συγκέντρωσης του κεφαλαίου σε έναν μέτοχο, όντας μετονομαζόμενη σε *Cosmote Κινητές Τηλεπικοινωνίες Μονοπρόσωπη Α.Ε.* ενώ τον Ιανουάριο του 2024, απορροφήθηκε από τον ΟΤΕ.

Τον Απρίλιο του 2025, η COSMOTE ανακοίνωσε την ενοποίηση του εμπορικού της σήματος με αυτό της TELEKOM, παρουσιάζοντας τη νέα εταιρική ταυτότητα με την ονομασία COSMOTE TELEKOM.

## Υπηρεσίες
### Δίκτυο 5G
Το 2018 η Cosmote ανέλαβε την ανάπτυξη πιλοτικού δικτύου πέμπτης γενιάς (5G) στο Δήμο του Ζωγράφου, όπου την ίδια χρονιά υλοποίησε το πρώτο δοκιμαστικό δίκτυο 5G στην Ελλάδα, πετυχαίνοντας ζωντανές ταχύτητες πάνω από 1.2Gbps.

### Καρτοκινητή και Καρτοσυμβόλαιο
Η **Cosmoκάρτα**, το **What's Up** και η **Frog Mobile**, είναι οι τρεις καρτοκινητές της εταιρίας και προσφέρουν ξεχωριστά πακέτα υπηρεσιών για τους συνδρομητές της.

## Λογότυπα

## Δείτε επίσης
*Deutsche Telekom
*Οργανισμός Τηλεπικοινωνιών Ελλάδος
*Otenet
*Γερμανός Group
*COSMOTE TV

## Παραπομπές


## Εξωτερικοί σύνδεσμοι
*COSMOTE Greece

Κατηγορία:Πάροχοι υπηρεσιών διαδικτύου της Ελλάδας
Κατηγορία:Οργανισμός Τηλεπικοινωνιών Ελλάδος
Κατηγορία:Πάροχοι υπηρεσιών κινητής τηλεφωνίας της Ελλάδας
Κατηγορία:Ελληνικά εμπορικά σήματα